На основу члана 123. тачка 3. Устава Републике Србије, а у вези са чланом 157. Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20, 52/21 и 62/23),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О УСЛОВИМА И ПОСТУПКУ УСПОСТАВЉАЊА РЕЖИМА ПРОБНОГ РАДА РАДИ ОДВИЈАЊА ДРУМСКОГ САОБРАЋАЈА НА ДРЖАВНИМ ПУТЕВИМА

Члан 1.

У Уредби о условима и поступку успостављања режима пробног рада ради одвијања друмског саобраћаја на државним путевима („Службени гласник PC”, број 101/24), у члану 3. тачка 2) после речи: „(по свескама пројекта)” додају се речи: „и у складу са одобреним изменама до којих је дошло приликом извођења радова”.

После тачке 4) додају се тач. 4а) и 4б), које гласе:

„4а) достављени извештаји да су сви системи, инсталације и уређаји који су предвиђени пројектима за извођење у исправном и функционалном стању, за објекте за које Министарство унутрашњих послова даје сагласност на техничку документацију у погледу мера заштите од пожара, за изградњу, реконструкцију и доградњу;

4б) достављено решење органа надлежног за послове заштите од пожара којим се утврђује подобност објекта за употребу у погледу спроведености мера заштите од пожара, уколико је предмет техничког прегледа и објекат за који подобност за употребу у погледу спроведености мера заштите од пожара предвиђених у техничкој документацији утврђује лице запослено у органу државне управе надлежном за послове заштите од пожара, у складу са законом којим се уређује заштита од пожара односно достављено решење органа надлежног за послове заштите од пожара којим је дата сагласност на техничку документацију у погледу мера заштите од пожара и приложене изјаве извођача радова и стручног надзора, који поседују одговарајуће лиценце из области заштите од пожара, да су посебни системи и мере заштите од пожара изведени у складу са техничком документацијом на коју је прибављена сагласност, за објекте за које Министарство унутрашњих послова даје сагласност на техничку документацију у погледу мера заштите од пожара, за изградњу, реконструкцију и доградњу;”.

У тачки 7) тачка на крају замењује се тачком и запетом.

После тачке 7) додаје се тачка 8), која гласи:

„8) достављени докази о обезбеђеним људским ресурсима која спроводе дежурство, у складу са одредбама ове уредбе.”.

Члан 2.

После члана 3. додаје се члан 3а, који гласи:

„Члан 3а

Након пуштања државног пута у пробни рад, па све до завршетка функционалног тестирања и успостављања аутоматизованог система за надзор и управљање саобраћајем, а у циљу повећања нивоа сигурности и безбедности корисника државног пута, дежураће представници следећих стручних служби:

– најмање једна добровољна ватрогасна јединица или ватрогасна јединица правног лица које има овлашћење Министарства унутрашњих послова за обављање ових послова, за потребе дежурства у зони објекта из члана 3. тач. 4а) и 4б) ове уредбе, 24 часа дневно, седам дана недељно, ангажована од стране инвеститора;

– најмање две јединице – патроле припадника Министарства унутрашњих послова – Управе саобраћајне полиције за потребе дежурства у зони објеката из члана 3. тач. 4а) и 4б) ове уредбе;

– представници Министарства здравља – хитне медицинске помоћи;

– лица запослена код управљача пута на пословима надзора и управљања саобраћајем у тунелима, администрирања рачунарских мрежа и система, одржавања ITS опреме и послова заштите од пожара;

– лица запослена код управљача за одржавања државних путева првог и другог реда, заједно са територијално надлежним извођачима на одржавању државног пута;

– лица запосленог на управљању системом SCADA;

– лица специјализованог за праћење система видео детекције, телекомуникационих и сигналних инсталација, рачунарске мреже и система;

– лица специјализованог за праћење надзора и управљања електроенергетских постројења и опреме;

– одговорног представника извођача из области саобраћаја/телекомуникација/електроенергетике/машинства, или заштите од пожара;

– представници Стручног надзора на пројекту за области саобраћаја, телекомуникација, електро енергетике, машинства или заштите од пожара, уз обавезу доласка у случају ванредног догађаја.

Изузетно од става 1. овог члана, у случају када Комисија доноси одлуку из члана 4. ове уредбе на основу достављеног решења органа надлежног за послове заштите од пожара, којим се утврђује подобност објекта за употребу у погледу спроведености мера заштите од пожара, није потребно обезбедити испуњење услова из члана 3а ове уредбе, али се морају обезбедити стална дежурства 24 часа, седам дана недељно са потребним бројем стручно оспособљених лица која врше надзор и управљање свих система из командно-оперативног центра.”.

Члан 3.

У члану 4. став 1. речи: „чланом 3. ове уредбе” замењују се речима: „чл. 3. и 3а ове уредбе”.

Члан 4.

У члану 5. додају се ст. 2. и 3, који гласе:

„У случају када Комисија донесе одлуку из члана 4. ове уредбе без претходно достављеног решења органа надлежног за послове заштите од пожара, којим се утврђује подобност објекта за употребу у погледу спроведености мера заштите од пожара, инвеститор има рок од 90 дана да решење достави Комисији, у супротном се објекат затвара за саобраћај до достављања решења.

У случају када је дошло до измена у току изградње у односу на пројекте за извођење, инвеститор, стручни надзор и извођач радова потписују Изјаву, која је одштампана уз ову уредбу и чини њен саставни део.”.

Члан 5.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-5791/2025-4

У Београду, 21. јуна 2025. године

В Л А Д А

ПРЕДСЕДНИК

проф. др Ђуро Мацут